                            Δια χειρός: Διονύσιος Δημ. Μανιάτης                                                         ( Κάτι ενδιαφέρον και σπάνιο)
            ΟΙ ΚΑΤΑΔΥΣΑΝΤΕΣ ΕΙΣ ΤΗΝ ΚΟΛΥΜΠΗΘΡΑ ΤΗΣ ΨΑΛΤΙΚΗΣ
                    Αρχέγονος Αρχαία και Εκκλησιαστική Μουσική
   Ιστορική αλήθεια τυγχάνει ότι η Ελληνική γλώσσα και η Ελληνική Μουσική ήσαν εισηγμέναι καθ’ όλη την Μικράν Ασία, την Αρμενία, την Συρία, την Παλαιστίνη και την Αίγυπτο και τοσούτον εκαλλιεργούντο εν ταις χώραις ταύταις, ώστε η Αντιόχεια, η Αλεξάνδρεια και η Ταρσός ημιλλώντο την Έφεσο και τας Αθήνας, ως μαρτυρεί και ο Στράβων (65 π. Χ.- 23 μ.Χ. Πόντιος, ΙΔ’ 673), «Τοσαύτη δε τοις ενθάδε (εν Ταρσώ) ανθρώποις σπουδή προς την φιλοσοφία και την άλλην παιδεία εγκύκλιο άπασαν γέγονε, ώσθ’ υπερβέβληνται και Αθήνας και Αλεξάνδρεια και άτινα άλλον τόπον δυνατόν ειπείν, εν ώ σχολαί και διατριβαί γεγόνασιν».
   Ο πολύς Ουστφάλος εν τη «Ιστορία της αρχαίας Ελληνικής Μουσικής» παριστών την επενέργεια της Μουσικής εν τω εξελληνισμώ της Ασίας επί των διαδόχων του Μ. Αλεξάνδρου ισχυρά και τελεσφόρον, ιστορεί ότι οι διάδοχοι των Αρσακιδών και των Σασσανιδών εθεράπευσαν μετά πλείστου ζήλου την μουσική των Ελλήνων, ως βραδύτερον και οι πρώτοι Χαλίφες προσέλαβαν ουκ ολίγους μουσικούς και αοιδούς, διαδώσαντες και παρά τοις Άραψι την κατά το μάλλον και ήττον ακμάζουσα αυτόθι ελληνική μουσική.
   Μετ’ ού πολύ αναφαίνεται ο Χριστιανισμός, η δε Ελληνική γλώσσα χρησιμεύει ως κράτιστον όργανον προς διάδοση της νέας θρησκείας, «Σοφή μεν υπήρχε η γλώσσα της Αιγύπτου-λέγει ο σοφός Οικονόμος-και αρχέγονος και παντεδαπή. Σοφή δε και λίαν και η των Ινδών και η των πάλαι Περσών, και ει τις άλλη των διαπεπονημένων αρχαίων της Ασίας γλωσσών, αλλ’ ουκ ηυδόκησεν εν αυταίς ο Κύριος. Μόνη την ελληνική εξελέξατο φωνή, εμφαντικότερο και παγκόσμιο ερμηνέα των θείων αυτού Διαθηκών.
   Και γίνεται τω όντι και πραγματικώς ό, τι φιλογενέστερο μάλλον έγραψε μεν ο Πλάτων (Αθήνα 427 π. Χ. -,347 π. Χ.) επανέλαβε δε  και ο Φίλων αυτός ότι «Μόνη η Ελλάς αψευδώς αποτίκτει φυτό ουράνιο και βλάστημα θείον, ηκριβωμένον λογισμό, οικειούμενον επιστήμη». Αλλά ο Χριστιανισμός, άμα τη συστάσει αυτού ενεκολπώθη και την Ελληνική Μουσική την τοσούτον επενεργήσασα εις τα ασιατικά έθνη και παρ’ αυτής διασωθείσα.
   Ότι η εν τη αρχεγόνω Εκκλησία εισαχθείσα μουσική είν η Ελληνική, μαρτυρείται προς τοις άλλοις και εκ των εξής. Αι χώραι εν αίς οι των πρώτων αιώνων του χριστιανισμού μελωδοί υπήρξαν και τας πρώτας βάσεις της μουσικής μελοποιϊας έθηκαν, ήσαν χώραι, εις άς αι των Ελλήνων τέχναι και επιστήμαι μεταφυτευθείσαι δια των εκστρατειών του Μ. Αλεξάνδρου (356π. Χ.- 323 π. Χ) και καλλιεργηθείσαι υπό των διαδόχων αυτού, των Πτολεμαίων και Σελευκιδών, διέμενον πάντοτε εν δράσει και προόδω. Συνεπώς και η μουσική των αρχαίων Ελλήνων είχε καταστεί εν ταις χώραις ταύταις βαθμηδόν επιτόπιος.
   Πάντες οι μουσικοί και υμνογράφοι από του Α’ άχρι του Ζ’ αιώνος, ότε ανεφάνη ο μουσικότατος Ιωάννης ο Δαμασκηνός (657 μ.Χ.-749 μ. Χ. Δαμασκός), όντες εγκρατέστατοι της ελληνικής παιδείας, ως μαρτυρούν τα πολλά αυτών συγγράμματα, ήσαν αναμφιβόλως ειδήμονες και της αρχαίας μουσικής, καθά βεβαιούται και εκ των ποιημάτων και μελουργημάτων αυτών, ών ο κανονικός και μουσικός ρυθμός απαράμιλλός έστι.
   Οι ιστοριογράφοι Έλληνες τε και Ευρωπαίοι συμφώνως παραδέχονται ότι οι εκκλησιαστικοί ήχοι και εν γένει το σύστημα της Εκκλησιαστικής Μουσικής είχε άμεσο σχέση προς το αρχαίο της Ελληνικής Μουσικής σύστημα. Και όντως η θεωρία της εκκλησιαστικής μουσικής στρέφεται κυρίως εις την σπουδή του πεντάχορδου, όπερ εκάλουν τροχόν ένεκα του κύκλου, ούτινος τας τέσσαρες διασταυρουμένας διαμέτρους, μετεχειρίζοντο προς ευκολωτέραν κατάληψη της θεωρίας. Εκ τούτου δε εγεννώντο οι τέσσαρες κύριοι ήχοι και οι τέσσαρες τούτων πλάγιοι κτλ. Βάσιν λοιπόν κυρία η Εκκλησιαστική Μουσική είχε το ελληνικό πεντάχορδο, είτε διά τεσσάρων είτε τροχό καλούμενο, εκ τούτου δε σχημάτιζαν και το διαπασών των τε διαζευγένων και συνημμένων και τα τούτων διάφορα σχήματα, αντιστοιχούντα προς τα αρχαία, οποία είσιν αι ιδιάζουσαι κλίμακες εις έκαστον ήχο, εν αίς παρατηρείται ότι τα πεντάχορδα εξ ών αι κλίμακες συγκροτούνται είναι πάντοτε ίσα και όμοια.
   Οι αρχαίοι εν τη μελωδία μετεχειρίζοντο τέσσαρα μονοσύλλαβα: τε, τα, τη, τω διά τους τέσσαρες φθόγγους του πεντάχορδου, τέσσαρες ομοίως φθόγγους είχον και οι μουσικοί της χριστιανικής εποχής άχρι των χρόνων Χρυσάνθου του εκ Μαδύτου. Εν γένει, η τεχνική διασκευή της Ελληνικής Μουσικής εχρησίμευσεν ως βάσις της Εκκλησιαστικής Μουσικής, άλλοις λόγοις, η παρ’ ημίν ιερά Μουσική θυγάτηρ γνησία τυγχάνει της αρχαίας, και ό, τι έχει αύτη, εκ της αρχαίας γενεαλογείται*, καθά ιστορούν και τα συγγράμματα των πρώτων πατέρων και διδασκάλων της Εκκλησίας, ως θέλομεν δείξει παρακατιόντες, εκτός ενίων διαφορών, διότι δεν δυνάμεθα βεβαίως να ισχυρισθώμεν ότι τα συστήματα, τα γένη, οι ήχοι, αι χρόαι κτλ. της αρχαίας Ελληνικής Μουσικής διεσώθησαν ως είχον επί της ακμής της ελληνικής ποιήσεως, ουχ ήττον αναμφίβολο τυγχάνει ότι η Μουσική ημών διέσωσε, κατ’ αδιάλειπτο παράδοση, τρία συστήματα (το οκτάχορδο ή διαπασών, το πεντάχορδο και το τετράχορδο), τρία γένη, οκτώ ήχους και πολλούς χρωματισμούς εκάστου τόνου, ημιτόνια, τριτημόρια, τεταρτημόρια τόνων, ως και την κλίμακα, ήτις από της υπάτης μέχρι της νήτης έχει ακριβώς, κατά την σοφή παρατήρηση του Ουεστφάλου, το μέγεθος του προ του Τερπάνδρου δωρικού οκτάχορδου, των βυζαντινών μελοποιών επανελθόντων ούτως ειπείν εις την αρχική περίοδο της αναπτύξεως της Ελληνικής Μουσικής.
   *Εσφαλμένη είναι, κατά τον σοφό Ρώσο Γεώργιο Αρνόλδον η γνώμη ότι η ημετέρα μουσική είναι παρεφθαρμένη αρχαία ελληνική. Η Βυζαντινή εκκλησιαστική μουσική είναι κατά τον ειρημένον ιστορικόν μουσικολόγο, η διάδοχος και κληρονόμος της αρχαίας ελληνικής μουσικής τέχνης και η θεωρία αυτής κατ’ ουδέν διαφέρει. Προς απόδειξη τούτου ο Αρνόλδος έδωκε λεπτομερή χαρακτηρισμό των οκτώ διαφόρων μουσικών τύπων, του δωρικού, φρυγικού, λυδικού,  μιξολυδικού,  υποδωρικού,  υποφρυγικού, υπολυδικού και υπομιξολυδικού.
               Άσχετη συνάφεια Ελληνικής και Εβραϊκής Μουσικής
   Το περί γνησιότητας και συγγενείας ζήτημα της καθ’ ημάς Εκκλησιαστικής Μουσικής προς την αρχαία  ελληνική είναι βεβαίως εκ των ζωτικωτάτων καθόσον μάλιστα υπήρξαν και τινες θεωρήσαντες την ημετέρα μουσική καθαρώς Εβραϊκή Μουσική*

   *Περί της ιδιαιτέρας φύσεως και ποιότητος της μουσικής των Εβραίων ουδέν βέβαιον και ορισμένο γιγνώσκομεν, λέγει και ο Κ. Κοντογόνης, διότι από πολλών ήδη εκατονταετηρίδων παντάπασιν εξέλιπε. Όθεν και πρέπει να περιορισθώμεν εις απλές μόνο εικασίας. Ίσως δεν εγνώριζον εισέτι οι Εβραίοι τας διαφόρους συμφωνίας και τον κομψό συνδυασμό τοσούτων και ποικίλων φωνών και ήχων. Ίσως ηκούετο σύμμειγμά τι πολλών φωνών, ψαλλουσών προς ένα ήχο καθ’ ορισμένο τι ύψος, όπερ ήτο επιτήδειο εις εκάστην αυτών. Υπάρχει δε βέβαιον ότι συγχρόνως προς την ψαλμωδία εκρούοντο συνήθως και μουσικά όργανα.
                              Γένη, Συστήματα και Ήχοι
   Εις την Μουσική ως συστατικά αυτής απαραίτητα κατά Πλάτωνα (Πολιτ. Βιβλ. ι’) και Ευκλείδη (Εισαγωγ. αρμον. μέρ. Ι.}διακρίνονται τα γένη, οι ήχοι, τα συστήματα, διαστήματα, ο ρυθμός, η μελωδία. Πρώτιστο εξόχως και κυριώτατον υπάρχει αναμφισβητήτως η μελωδία, ής συστατικά λέγονται δύο, το ποσόν και το ποιόν. Η ποσότητα είναι η ανάβαση ή κατάβαση φθόγγων ψαλλομένων δι’ ορισμένων λέξεων ή συλλαβών. Η των φθόγγων τάξις καλείται κλίμακα, αύτη δε συγκροτείται εκ φθόγγων, περικλειόντων διαστήματα, ών έκαστον καλείται τόνος.
   Οι ημέτεροι πρόγονοι τρία Γένη τόνων  είχαν το διατονικό, το χρωματικό, και το εναρμόνιον, ως επιμαρτυρεί ο Ευκλείδης (Τύρω 330 π. Χ.-270 π. Χ.), άτινα διεμορφώθησαν υπό των διαφόρων ελληνικών λαών κατά τον χαρακτήρα ενός εκάστου αυτών. Τα τρία Γένη των αρχαίων Ελλήνων παρεδέξατο και η Εκκλησία εν τη μουσική. Το διατονικό χωρεί κατά την διαπασών κλίμακα, έχουσα δύο τετράχορδα όμοια διαζευγμένα, άτινα περιλαμβάνουν τρία διαστήματα ήτοι τόνους. Το: χρωματικός γένος έχει δύο κλίμακας, μίαν του δευτέρου ήχου και ετέρα του πλαγίου δευτέρου. Η του δευτέρου ήχου κλίμακα είναι δύο τετράχορδα διεζευγμένα , περιέχοντα τρία διαστήματα, η δε του πλαγίου Β’ περιέχει και αύτη δύο τετράχορδα διεζευγμένα. Το εναρμόνιο γένος διακρίνεται δια κλίμακος περιεχούσης τριτημόρια και τεταρτημόρια. Η εναρμόνιος κλίμακα έχει δύο τετράχορδα διεζευγμένα, ών έκαστον περιλαμβάνει τρεις τόνους. Και το μεν διατονικό σύγκειται από μείζονα, ελάσσονα και ελάχιστον, το χρωματικό, από μείζονα τεταρτημόριον, ημιόλιον, ό έστι τριημιτόνιον και ημιτόνιο, ό έστι ελάχιστος τόνος., το δε εναρμόνιον γένος σύγκειται από μείζονα, μείζονα και τεταρτημόριον. Τα τρία ταύτα γένη εν χρήσει όντα και εν τη Εκκλησία, δεκτά εγένοντο και υπό του διαρρυθμιστού της θείας τέχνης Ιωάννου του Δαμασκηνού.
   Τα συγγράμματα του μελωδού και υμνογράφου Ιωάννου του Δαμασκηνού εις πέντε τάξεις ανάγονται: εις καθαρώς φιλοσοφικά ή διαλεκτικά, εις θεολογικά, εις ερμηνευτικά ήτοι κριτικά, εις ποιητικά και εις άσματα ήτοι μουσικά. Μέγα έργον του η οκτώηχος υμνωδία του. Η εκκλησιαστική μουσική η και οκτώ ήχους περιλαμβάνουσα και εδραζόμενη επί στερρών μουσικών αρχών , δεν ηδύνατο όμως ίνα ονομασθεί σύστημα, διότι η γνώσις της μελωδίας των ήχων περιωρίζετο μόνον εν τη πράξει, η δε θεωρητική διάταξη της μελωδίας και η αμοιβαία σχέση των ήχων διετέλουν παραμελημένα ως αντικείμενο λίαν απομεμακρυσμένο της εκκλησιαστικής πράξεως. Άλλοις λόγοις, «η οκτωηχία της Ανατολικής Εκκλησίας, κατά την εύστοχο παρατήρηση του μουσικολόγου Δημητρίου Ραζουμόβσκη, ήν παρεμφερής προς γλώσσα λαλουμένη υπό του λαού, μη έχουσα δε γραμματική αυτής».
   Εκ των πολυαρίθμων ειδών των μελών ήτοι των ήχων της ελληνικής μουσικής εξελέξατο η Ανατολική Εκκλησία μόνον οκτώ, «τους προσφυείς εις την υπηρεσία  της Εκκλησίας και την θεία αυτής μελωδία, δηλαδή εκείνους, όσων το αίσθημα συνεμβιβάζετο προς τα σεμνά και ιερά της Εκκλησίας αισθήματα και συνήργει εις ύψος θείον και εις κατάνυξη, εις δοξολογία του Θεού ευχαριστία, απέκλεισε δε πάντας εκείνους, ών τα αισθήματα ήσαν ακόλαστα και των σαρκικών ηδονών εξεργετικά, είτε άγαν ενθουσιαστικά, θούρια και πολεμιστήρια, είτε χαράς εξάλλου και κορυβαντιώσης ανάπλεα, είτε άσεμνα και απρεπή, οία τα εν κώμοις και πότοις, εν κραιπάλη και μέθη παροίστρω σκολιά και παροίνια.» Ούτω λοιπόν ο θεμελιώδης νόμος της Εκκλησιαστικής Μουσικής συνίστατο εις οκτώ ήχους, οίς εχρήσαντο και ο Αμβρόσιος ο Μεδιολάνων και ο Γρηγόριος ο Διάλογος, οι μετονομάσαντες αυτούς διά προσφορωτέρων ονομάτων. Και ο μεν Αμβρόσιος αντεισήγαγεν εις τους οκτώ ήχους προς αποφυγήν των εθνικών ονομασιών ετέρας ονομασίας, ο δε Γρηγόριος των λοιπών τεσσάρων παραγώγων τα ονόματα, άπερ διακρίνονται διά της υπό προθέσεως αντικατεστάθησαν διά της λέξεως πλάγιος.
   Ούτω λοιπόν τον Δώριον ήχο, τον εκ Δωριέων την αρχήν έχοντα και παρ’ αυτών διδαχθέντα, εκάλεσαν Πρώτον, χαρακτηρίζεται δε ούτος διά το αξιωματικό, το μεγαλοπρεπές, το χαρμόσυνο και κόσμιο ήθος. Τον Λύδιο, τον εκ της Λυδίας ελθόντα εις την Ελλάδα και διδαχθέντα υπό του Αλκάνος (Ήκμασε τω 670 π. Χ. εις Σάρδεις της Λυδίας) εκάλεσαν Δεύτερον, χαρακτηρίζει δε αυτόν το λιγυρόν, συγκινητικό και χαύνο.. Τον Φρύγιον τον εκ Φρυγίας ελθόντα διά του Μαρσύου (ήν υιός Υάγνιδος, ένδοξος μουσικός και αυλωδός «Απέκτεινεν δε ο Απόλλων τον Μαρσύαν, κρεμάσας αυτόν εκ τινος υπερτενούς πίτυος και εκτεμών το δέρμα παρά τον ποταμόν, ός εκ τούτου Μαρσύας ωνόμασται»), εκάλεσαν Τρίτον, χαρακτηρίζει δε αυτόν το αλαζονικό, το ανδρικό και το ορμητικό. Ο Μιξολύδιος, ούτινος η εύρεσις αποδίδεται τη Λεσβία Σαπφοί (628 π. Χ.-563 π. Χ.), καθά λέγει ο Αριστόξενος και αναφέρει ο Πλούταρχος (Χαιρώνεια 40 μ. Χ.-120 μ. Χ. Δελφοί), εκλήθη Τέταρτος, διακρίνει δε αυτόν το πανηγυρικό, το χορευτικό, το φαιδρός και το ηδονικό. Ο Υπερδώριος, ωνομάσθη Πλάγιος του Πρώτου, ως παραγόμενος εκ του Πρώτου, διακρίνεται δε διά το φιλοικτίρμον αυτού, το θρηνώδες, το διεγερτικό, το χορευτικό και το χαύνο. Ο Υπολύδιος, εκλήθη Πλάγιος του Δευτέρου, ως παραγόμενος εκ του Δευτέρου, κατάλληλος δε τυγχάνει εις άσματα επικήδεια και ηδονικά. ΟΥποφρύγιος, ωνομάσθη Πλάγιος του Τρίτου, ή Βαρύς ως εκ του αρρενωπού χαρακτήρος αυτού και της δυνάμεως της μελωδίας. Τον Υπομυξολύδιον, εκάλεσαν Πλάγιο του Τετάρτου παραγόμενο, διακρίνει δε αυτόν το σεμνοπρεπές, το ηδονικό και ιδία το ελκυστικό ει τα πάθη (ο Πλάγιος του Δ’ ένεκα της τελευταίας ιδιότητάς του ελήφθη ως βάσις της ευρωπαϊκής τετράφωνου μουσικής).
   Ο Δαμασκηνός συνέθετο την Οκτώηχο ως πρακτικό χειραγωγό προς εκμάθηση της μουσικής διά μουσικών σημείων υπ’ αυτού το πλείστον επινοηθέντων προς ανάλογο επίταση και ανύψωση της φωνής. Προ της επινοήσεως των προσωδιακών και μουσικών σημείων, τα μελωδικά ποιήματα των αρχαίων μετεδίδοντο αμετάβλητα από γενεάς εις γενεάν, διεκρίνοντο δε ως προς τον ήχο, εκ μέτρων, του μήκους και εκ της διαλέκτου. Ούτω λοιπόν διεκρίνετο Ο Δώριος, Ο Ιώνιος ή Ιάστιος τρόπος.
   Επί των αλεξανδρινών χρόνων εφευρέθησαν και τα εν τη μουσική ημών έν χρήσει σημαδόφωνα και σημαδόχρονα. Η Ελληνική γλώσσα, ως γνωστόν, ούτε τόνους ούτε πνεύματα είχε μέχρι του Γ’ π. Χ. αιώνος, αλλ’ εγράφετο και ελαλείτο, ως η Λατινική. Από δε του Μ. Αλεξάνδρου (356 π. Χ.-323 π. Χ.) και των διαδόχων αυτού η ελληνική γλώσσα και η Μουσική ήρξαντο αλλοιούμεναι εις στόματα αλλοφύλων και έδει εξαιρέτως ίνα ληφθούν μέτρα προς διατήρηση και του τονισμού της γλώσσης και της αρμονίας της Μουσικής, η δε Αλεξανδρινή σχολή προς διάσωση μεν της των λέξεων προσφοράς επινόησε τους τόνους και τα πνεύματα, προς διατήρηση δε του μουσικού ρυθμού και του μέλους των ήχων τα σημαδόφωνα και τα σημαδόχρονα: το Ίσον, το Ολίγον, η Απόστροφος, αποδίδονται εις Πτολεμαίο τον Φιλάδελφο βασιλέα της Αιγύπτου και άριστον μουσικό, ακμάσαντα τον Β’ μ. Χ. αιώνα. 
                  Η Σημειογραφία Γενικώς της Μουσικής
   Τα σημάδια της καθ’ ημάς  Εκκλησιαστικής Μουσικής-λέγει ο σοφός Κ. Οικονόμος- φαίνεται ότι τα μόρφωσαν και τα ονόμασαν οι πρώτοι της Εκκλησίας μουσουργοί. Το σημειογραφικό σύστημα της Ελληνικής Εκκλησίας ο Γάλλος Villoteau απεκάλεσε «έργον ευφυώς πάνυ επινενοημένο και σαφώς εφηρμοσμένον υπο αγχιγνουστάτων και λογιωτάτων ανδρών». Δια των χαρακτήρων τούτων και πάντες οι μετά τον Δαμασκηνό μελωδοί της Ανατολικής Εκκλησίας, ουχί δε και της Δυτικής, έγραφον τα μουσουργήματα αυτών.
   Ο Guy d’ Arezzo (Γούι) επί πέντε οριζοντίων γραμμών, καλουμένων Γάμμα, εσημείωσε πάσας τας αναβάσεις και καταβάσεις των φωνών διά τελειών (στίξεων).Αλλά επειδή το Γάμμα περιέχει εν οκτάχορδο, τίθενται κάτωθεν τούτου ή άνωθεν τούτου έτεραι γραμμαί επέχουσαι τόπον γραμμών και διαστημάτων, ώστε να αρκέσουν εις όσον βάθος ή ύψος είναι χρεία να εκτεθέτουν. Εν αρχή εκάστης γραμμής ετίθεντο τα λατινικά γράμματα του αλφαβήτου, πάντα δε τα σημεία τα ευρισκόμενα εις το ύψος του γράμματος τούτου έπρεπε να παριστώσι τον αυτό φθόγγο. Έκτοτε η ευρωπαϊκή μουσική γραφή εθεμελιώθη και τα ρωμαϊκά γράμματα περιήλθαν μέχρις ημών υπό το σχήμα των Κλειδών παρηλλαγμένα. Ίνα δε γνωσθή από τίνος φθόγγου της κλίμακας δέον να ορμηθεί έκαστο άσμα, τίθεται Κλεις εν τη αρχή επί μιας των πέντε γραμμών. Είναι δε αι Κλείδες επτά και άρχονται τέσσαρες εκ του Do, μία εκ του Sol, και δύο εκ του Fa.
   Σημειωτέον ότι οι Ευρωπαίοι πάσα μουσική εφεύρεση αποδίδουσι εις τον προμνησθέντα βενεδικτίνον μοναχό της Πομπόζης Guy d’ Arezzo γεννηθέντα το 992 και αποθανόντα εις τας 17 του Μαϊου του 1050 εις Santa Croce d’ Avellino. Εν τοις δύο περιφήμοις συγγράμμασιν αυτού, τη επιστολή προς τον μοναχό Μιχαήλ και τω Προοιμίω του Αντιφωναρίου, εδήλωσεν ημίν ειλικρινώς παν το προ αυτού υπάρξαν. Αι Κλείδες, το μουσικό διάγραμμα, η κλίμακα ήσαν εν χρήσει προ της εποχής του εκ Πομπόζης μοναχού.
   Ο έξοχος όμως ούτος μουσικοδιδάσκαλος εφεύρε δύο τινά, πρώτον έγνω καλώς και ευκρινώς να ερμηνεύει την μουσική της εποχής αυτού, όπερ δεν ήτο εύκολο. Έπειτα έδωκε προς απομνημόνευση σαφές και βραχύ όνομα εκάστω των φθόγγων της κλίμακας, ούς μέχρις αυτού εδήλουν συχνότατα διά των γραμμάτων ή διά των εν τη κλίμακι ορισμών της θέσεώς των. Η εφεύρεση αυτού υπήρξε έργον υψηλής τέχνης. Συνέστησε δε όπως αποδίδεται έκαστος φθόγγος δια της πρώτης συλλαβής εκάστου των στίχων, δι’ ών άρχεται ο ύμνος του αγίου Ιωάννου. Εκάστης των συλλαβών τούτων ανιούσης κατά τόνο, έξι στίχοι ήρκουν να παρέχουν μέσον, επιτρέπον ευκόλως την απομνημόνευση του ονόματος και της θέσεως των φθόγγων. Ιδού το έτος εγγραφής 1024 μ. Χ. και οι στίχοι ούτοι:
                          Ut queant laxis         Do       Νη     Για να μπορούν
                          Resonare fibris         Re       Πα      Να αντηχήσουν
                          Mira gestorum          Mi     . Βου   Χαλαρές τα θαυμάσιά σου (έργα)
                          Famuli tuorum          Fa        Γα     Οι δικοί σου δούλοι
                          Solve polluti             Sol       Δη     Λύσε τα κρίματα
                          Labui reatum            La         Κε    Των μολεμένων μου χειλιών
                          Sancte Jonnanes        Si         Ζω    Άγιε Ιωάννη
   Συγχρόνως τη γραφή εσχηματίζετο εκ περιτροπής και η επιστημονική μουσική. Η ιστορία μαρτυρεί ότι η αρχαιοτέρα ευρωπαϊκή μουσική ήτο συγγενέστατη προς την ελληνική και την αρχήν αυτής έσχεν εκ της ελληνικής, ως εκ των τεχνιτών αυτής όρων εξάγεται. Περί τα μέσα του Θ’ αιώνος απαντάμε ίχνη της αρμονικής μουσικής εν τω Αυρηλιανώ, μοναχό της Rome και εν τω Σκώτω Εριγένει. Εφεξής αι πρόοδοι της μουσικής τέχνης καθίστανται επαισθητότεραι, αποδοτέαι δ’ αύται, εν μέρει τουλάχιστον, τω αυτοκρατόρι Καρόλω τω Μεγάλω, όστις μετά πλείστης όσης προσοχής επηγρύπνει επί της μουσικής και των μουσικών αυτού, ιδρύσας σχολάς, εν αίς η μουσική κατείχε σπουδαία θέση και καθιερώσας την σπουδή αυτής. Κατ’ αυτόν, αληθώς ευπαίδευτοι ήσαν μόνον οι γιγνώσκοντες απολύτως να άδωσιν. Ου μόνον δε απήτει οι ιερείς να ώσι μουσικοί, αλλά είχε απαγορεύσει την εις τα ανάκτορα είσοδο παντί ιερεί, αγνοούντι την ανάγνωση και την μουσική. Ο Κάρολος επρόστατευε πλην της εκκλησιαστικής και την θύραθεν (κοσμική).
   Από του τέλους του ΙΑ’ αιώνος ανεφάνη η τετράγωνος μουσική γραφή, η χρησιμοποιηθείσα καθ’ άπαντα τον μεσαίωνα και νυν έτι εν τη ιερά ψαλμωδία. Όσον αφορά τον αριθμόν των γραμμών, άλλοτε απαντώμεν τρεις, άλλοτε τέσσαρες, άλλοτε πέντε και ενίοτε ένδεκα, παριστώσας την εν γένει την εν τω άσματι χρησιμοποιουμένη επέκταση. Μόλις περί τα τέλη του ΙΣΤ’ αιώνος, ο αριθμός των γραμμών του μουσικού διαγράμματος ωρίσθη απολύτως εις τέσσαρες δια την ψαλμωδία και πέντε δια την θύραθεν ή δημώδη μουσική. Αλλά εάν η γραφή του ΙΒ’ και ΙΓ’ αιώνος φαίνεται απλούστατη, παρέχει εν τούτοις δυσχέρειας οπόταν θελήσωμεν να εννοήσωμεν έκαστον σημείο. Δεν ήρκει μόνον να προσδιορίσουν το ύψος των φθόγγων, αλλά έπρεπε να σημειώσουν και την διάρκεια αυτών, τουτέστι το ρυθμό.
                             Ο Ρυθμός των Ασμάτων Δαμασκηνού
   Η εκκλησιαστική μελωδία αρχήθεν υπήχθη υπό ρυθμό, όστις θεωρείται το απαραίτητο στοιχείο της υμνογραφίας, ως και η ισολλαβία και ομοτονία, εφ’ ώπερ και η υμνογραφία θεωρείται ποίηση (έρρυθμος ή ρυθμικός λόγος) και ουχί πεζός λόγος. Την φύση δε του ρυθμού και τους κανόνας αυτού διέγνωσαν επιτυχώς εν τοις κάτω χρόνοις ο εξ Ίμβρου Βαρθολομαίος ο Κουτλουμουσιανός, ο πολυμαθής Μ. Παπανίκας ο εκδούς μετά του Χριστίου τους εκκλησιαστικούς ύμνους και ο σοφός Κωνσταντίνος Οικονόμος ο εξ Οικονόμων, οίτινες παρέβαλαν τον τονικό ρυθμό των της Εκκλησίας ύμνων προς τα αρχαία μέτρα και ανεύρον πλείστα γλυκώνεια και φερεκράτεια, δακτυλικά και αναπαιστικά, λογαροιδικά, ιαμβικά, τροχαϊκά, μικτά και άλλα.
   Εν τη αρχαιότητι ο ρυθμός ηρμόζετο τοιούτω το τρόπω προς τον ρυθμό του στίχου ήτοι των συλλαβών, ώστε η μακρά συλλαβή εξετείνετο διπλασίως της βραχείας. Ούτως έψαλλαν οι αρχαίοι Έλληνες, ούτως εγράφησαν τα προ του Δαμασκηνού θεία Ανδρέου του Κρήτης και άλλων, ούτω και τα υπό του ιερού Δαμασκηνού, άπερ υπό την έποψιν της ρυθμοποιϊας κέκτηνται μεγίστη σπουδαιότητα, θεμελιούμενα επί ρυθμικώ πεζώ και ποιητικώ λόγω και ψαλλόμενα κατά τονική προσωδία ερρυθμισμένα.
   Ότι δε πολλά εκκλησιαστικά άσματα σύγκεινται εκ ρυ9μών ομότονων προς τους των εμμέτρων ποιημάτων Ομήρου (Χίος 800 π. Χ-724 π. Χ. Ίος), Αριστοφάνους (Αθήνα 452 π. Χ.-385 π. Χ. Αίγινα), Ευριπίδου ( Χαλάνδρι 480 π. Χ.-406 π. Χ Αρεθούσα Μακεδονίας), Σοφοκλέους (Αθήνα 496 π. Χ.-406 π. Χ. Αθήνα), Πινδάρου  (Θήβα 522 π. Χ.-442 π. Χ. Άργος)και άλλων, μαρτυρεί εκτός του μακαρίτου Κυριακού Φιλοξένους, του  κλεινού Ευγενίου του Βουλγάρεως, του σοφού Αλεξάνδρου Ραγκαβή εν τη διαλέξει αυτού από του βήματος του εν Κωνστ/λει Ελληνικού Φιλολογικού Συλλόγου και ο Κ. Οικονόμος ο εξ Οικονόμων. Ούτω:
«Τον προφήτη Ιωνάν εκμιμούμενος βοώ» εποιήθη κατά το του Φερεκράτους
«Άνδρες προσέχετε τον νουν, εξευρήματι καινώ». Και πάλιν,

«Οίκος του Ευφραθά, η πόλις η αγία, των προφητών η δόξα, ευπρέπισον τον οίκον, εν ώ το θείον τίκτεται». Κατά το Ευριπίδειον  «Άεισον εν ρυθμοίς τον πεύκα εν ουρεία, ξεστόν λόχο Αργείων και Δαρδανίας άταν, αρθείην δ’ επι πόντειον».                       Και αύθις «Ο υπερυψούμενος των πατέρων Κύριος» κατά το Ησιόδειον*
«Μούσαι Πιερίηθεν αοιδήσι κλείουσαι».

   *Ησίοδος Άσκρα Ελικώνος (Πυργάκι) 790 π. Χ.-730 π. Χ. Άσκρα)

   Και αλλαχού ο Οικονόμος λέγει «Καθόλου δε των ιερών της καθ’ ημάς εκκλησίας ασμάτων, τα μεν ιδιόμελα, ίδιον έχοντα μέλος, αναλογούν προς τας λυρικάς και κραματικάς ωδάς των παλαιών ποικίλη αλλάσσοντα μελωδία, εις την οποίαν αι λέξεις καθυποτάσσονται πολλάκις εις το μέλος,  όταν ψάλλωνται αργώς και ως λέγομεν μετά μέλους.
                                    Διαχωρισμός της Μουσουργίας
   Ο αρχαιότυπος ρυθμός της ιεράς και δημώδους μουσουργίας,, οι κανόνες εκείνοι της μελοποιϊας, καθ’ ούς η Εκκλησία παραδοσήμως εξηκολούθει ρυθμίζουσα τους ύμνους και τα τροπάριά της, έπαυσαν ήδη αρμόζοντα προς την παντοδαπώς νεωτερίσασα γλώσσα της κοινής συνηθείας, ώστε ημέρα παρ’ ημέρα περιέπεσαν εν αχρηστία μεχρισού και παντελώς εκ της δημοτικής μελογραφίας απεβλήθησαν.   Αλλά επειδή χωρίς τινός μέτρου ποιητικού η καθομιλουμένη δεν ηδύνατο να διαιτηθή, στίχος δε προς την νεοελληνική εκείνη πρόσφορος, οικείος, αρμοδιώτατος και υπέρ πάντα άλλον ευάρμοστος εις λόγο απλοϊκό, αυτόματος παρουσιάζετο ο κατά τόνο τροχαϊκός, διά τούτο η δημώδης Πολύμνια παρέλαβε την δεκαπεντασύλλαβο και ηγεμόνα κατέστησεν αυτόν της χυδαίας μετρικής. Η εκκλησιαστική μελοποιϊα και η αγοραία απεχωρίσθηκαν έκτοτε. Προς διάκριση δε των δύο διαφόρων ειδών, η μεν πρώτη διατήρησε την ιερά ονομασία, η δε Δευτέρα ωνομάσθη πολιτική, τουτέστι λαϊκή, ως έφημεν, κοσμική, μη εκκλησιαστική, ανίερος.!!
   Τα τροπάρια του θείου Δαμασκηνού εποιήθησαν κατά τα μουσικά και ποιητικά μέτρα, άπερ  παρέλαβε ούτος εκ του Ομήρου, Πινδάρου, Ευριπίδου, Σοφοκλέους, Αισχύλου ( Ελευσίνα 525 π. Χ.- 455 π. Χ. Γέλα Σικελίας), Αριστοφάνους και άλλων. Ως ιστορική αλήθεια παραδεχόμεθα ότι μελωδίαι αρχαίαι εφαρμόσθησαν επί θρησκευτικών χριστιανικών ωδών. Η ιστορία δε της μουσικής τέχνης αποδεικνύει ότι έκαστος μελοποιός ερείδεται επί των προγενεστέρων αυτού. Πράγματι δε βλέπομε τους μελοποιούς κατ’ αρχάς βαίνοντας επί τα ίχνη των προ αυτών ακμασάντων, διότι πάσα τέχνη γνησία, κατά την γνώμη σοφού τινος, οφείλει να παραχθεί εκ δεδομένου τινός. Ώστε και ο Δαμασκηνός ερρύθμισε τα άσματα αυτού κατά τους τότε παρακμάσαντες μεν, αλλά αείποτε ελληνικούς ρυθμούς και ως μελωδός εμουσούργησε κατά τα τότε εν παρακμή ελληνικά μέλη, προτιμών εκάστοτε τα σεμνά και ιεροπρεπή, τα κατανύοντα την καρδία και εις ύψος θείον τον νουν αναφέροντα. Σπουδαιότατη χρήση της ιεράς ποιήσεως εποιήσατο ο ιερός ασματογράφος Δαμασκηνός, υπερβαλών πάντας τους προ αυτού υμνογράφους και ασματογράφους. Πλείστα όσα εμελούργησεν εν ιάμβω.
   Και τα μεν ιαμβικών στίχων ή Ειρμών τα μέτρα ως και των Προλόγων αυτών ελήφθησαν εκ των του Σοφοκλέους και Ευριπίδη και Αισχύλου, των δε πεζών στίχων* εκ του Ομήρου, Πινδάρου, Αριστοφάνους και άλλων.

   *Ευρέτης των πεζών στίχων λέγεται ο εκ των επτά σοφών Πιττακός Ο Μυτιληναίος ( Μυτιλήνη 640 π. Χ.- 569 π. Χ. Μυτιλήνη).

   Ούτως λοιπόν από τους ιαμβικούς στίχους των αρχαίων τραγωδιών (Εκάβη, Αίας, Πέρσαι, Σφήκες κτλ) οι μετά Χριστόν Έλληνες δημιούργησαν τις θρησκευτικές ωδές προς τον Κύριον στα μουσικά μέτρα των αρχαίων Ελλήνων:

Πρόλογος υπαγόμενος εις τον Α’ ήχο.
Το             «Έσωσεν λαό θαυματουργών Δεσπότης» Ι. Δαμασκηνού, Α’ ωδής του 

                                                                                Κανόνος Χριστουγέννων

Κατά το    «Που τας φίλας δήτ’ ευφρόνας δείξεις , άναξ» Ευριπίδη Εκάβη 828
Πρόλογος υπαγόμενος εις το Β’ ήχο.
Το             «Εχθρού ζοφώδους και βεβορβορωμένου». Ι. Δαμασκηνού Ειρμός Ε’ ωδής 
                                                                                του Κανόνος των Θεοφανείων.

Κατά το    «Ου σωφρονίσεις ου μαθών ός εί φύσιν» Σοφοκλέους, Αίας μαστιγ. 1259

Πρόλογος υπαγόμενος ει τον Γ’ ήχο.
Το             «Έθου προς ημάς κραταιά αγάπη σου Κύριε» Ι. Δαμασκηνού, ειρμός Δ’ 
                                                                                Ωδής Αναστάσιμου Κανόνος.

Κατά το     «Κήρυκες δ’ ανά άστυ Θεών φέρον όρκια πιστά» Ομήρου Ιλιάς Γ, 245

Πρόλογος υπαγόμενος εις τον Δ’ ήχο.
Το              «Θείω καλυφθείς ο βραδύγλωσσος γνόθω», Ι. Δαμασκηνού, ειρμός της Α’

                                                                                Ωδής , Κανόνος της Πεντηκοστής.

Κατά το     «Όταν ο δαίμων ευροή, πεποιθέναι», Αισχύλου Πέρσαι, 601

Πρόλογος υπαγόμενος εις τον Πλ. Α’ ήχο.
Το              «Δυνάμει του Σταυρού σου Χριστέ», Ειρμός Γ’ ωδής Κανόνος της 

                                                                                                Αναλήψεως.

Κατά το     «Ω πόποι, ως τον άνδρα θεοί» Ομήρου Οδύσσεια Π, 364

Πρόλογος υπαγόμενος εις τον Πλ. Β’ ήχο.
Το              «Χριστός μου δύναμις Θεός και Κύριος» Ειρμός Δ’ ωδής του αυτού
                                                                                                 Κανόνος

Κατά το     «Αλλ’ ίτε χαίροντες, όποι βούλεσθ’» Αριστοφάνους , Σφήκες, 1009.

Πρόλογος υπαγόμενος εις τον Βαρύ ήχο.
Το              «Ο πατρικούς κόλπους μη λιπών», Ι. Δαμασκηνού, Ειρμός της Δ’ ωδής

                                                                                 Του αναστάσιμου Κανόνος
Κατά το     «Ως άρ’ έφαν, Πρίαμος δ’ Ελένη εκαλέσατο ψωνή», Ομήρου, Ιλιάς Γ.161.

Πρόλογος υπαγόμενος εις το Πλ Δ’ ήχο.
Το              «Ίνα τι με απώσω από του προσώπου σου το φως το άδυτο» Ι. Δαμασκη-

                                                             νού, ειρμός Ε’ ωδής του αναστάσιμου Κανόνος.
Κατά το      «Ένθ’ άλλοι μεν πάντες επευφήμησαν Αχαιοί» Ομήρου Ιλιάς Α., 22

   Βρυέννιος Μανουήλ: Διακεκριμένος βυζαντινός λόγιος του 14ου αιώνος και κορυφαίος θεωρητικός. Διασώθηκε σπουδαιότατο σύγγραμμά του «Περί Μουσικής» όπου ασχολείται με τους 8 βυζαντινούς ήχους και το τετράχορδο των αρχαίων Ελλήνων, αποδεικνύοντας πλήρως τη σχέση αρχαίας ελληνικής και βυζαντινής μουσικής. Το σύγγραμμά του βασίζεται στους προηγούμενους μεγάλους Αλεξανδρινούς θεωρητικούς και ιδίως στους: Ευκλείδη, Αριστείδη Κοϊντιλιανό και Πτολεμαίο. Διακρίνει τρία γένη όπως και τη δίαιση, το τριτημόριο και το τεταρτημόριο, επίσης διακρίνει ήχους και κυρίους και πλαγίους, προσφέροντας σαφή και ακλόνητη θεωρητική εικόνα της βυζαντινής μουσικής.
   Πτολεμαίος Β’ ο Φιλάδελφος: Φιλότεχνος βασιλιάς της Αιγύπτου (3ος αιώνας π. Χ.) και άριστος μουσικός. Ο Αιλιανός (258 μ. Χ.) γράφει σχετικά (ποικίλη ιστορία Δ’, 15) «Μουσικώτατον δε λέγουν και Πτολεμαίο τον Δεύτερον». Ο Πτολεμαίος διέταξε τους 70 ελληνιστές ραβίνους (Ο’) που μετέφρασαν  τη Βίβλο στα ελληνικά, να συλλέξουν και όλα τα μέλη των ήχων, από τα οποία συγκρότησε βιβλίο με τίτλο «Μουσικό». Φυλασσόταν στη Βιβλιοθήκη Αλεξανδρείας που δυστυχώς κάηκε).
                                    Πρωτοψάλται & Λαμπαδάριοι
   Πρωτοψάλτης του ναού της Αγία Σοφίας Γρηγόριος Μπούνης ο Αλιάτης

   Λαμπαδάριος Μανουήλ Δούκας ο Χρυσάφης

   Πρωτοψάλτης της Μεγ. Εκκλησίας Ιωάννης ο Τραπεζούντιος

   Λαμπαδάριος Νικόλαος Βυζάντιος, 
   Πέτρος Βυζάντιος, (1766-1804)

   Γρηγόριος Βυζάντιος, (1789-1797)

   Λαμπαδάριος Πέτρος Πελοποννήσιος, (1760-1801)
   Γεώργιος Ραιδεστινός.του Β΄, (1863-1875)

   Πρωτοψάλτης Ιάκωβος Ναυπλιώτης, (1864-1942)
   Πρωτοψάλτης Κωνσταντίνος ο Βυζάντιος

   Πρωτοψάλτης της Μεγάλης Εκκλησίας Γεώργιος Βιολάκης, (1875-1905)
   Πρωτοψάλτης Πατριαρχείου Ιεροσολύμων Εμμ. Βαμβουδάκης (1884-1959)

   Λαμπαδάριος της Μεγ. Εκκλησίας Νικόλαος Στωγιάννος
   Πρωτοψάλτης λογίζεται ο ιεροψάλτης που πρωτοστατεί στο δεξιό ψαλτήρι του ιερού ναού.

   Λαμπαδάριος είναι ο πρώτος ψάλτης του αριστερού ψαλτηρίου και ωνομάζετο ούτως διότι εβάστα το λεγόμενον διβάμβουλον, που ήταν ένα σκεύος χρειαζόμενον εις τα άγια, μετά λαμπάδος κεχρυσωμένης. Ο λαμπαδάριος ίστατο παρά τω επισκοπικώ θρόνω κρατών την λαμπάδα του Πατριάρχου εν τω ναώ της αγίας Σοφίας.

                Οι Ιεροψάλτες της Δισκογραφίας και τα Έργα αυτών
Αλέξανδρος Κατακουζηνός (4 ψαλμωδίες)
Αλέξανδρος Κατακουζηνός & Χορωδία (2 ψαλμωδίες)

Άγνωστος (4 ψαλμωδίες)
Βυζαντινή Χορωδία Πειραιώς (2 ψαλμωδίες)

Γιώργος Σαβαρής (2 ψαλμωδίες)
Γιώργος Σμυρναίος (2 ψαλμωδίες)
Γιώργος Χέλμης (19 ψαλμωδίες)
Γιώργος Χέλμης & Κ. Πολένας (4 ψαλμωδίες)

Εμμανουήλ. Βαμβουδάκης (5 ψαλμωδίες)
Εκκλησιαστική Χορωδία (26 ψαλμωδίες)
Εκκλησιαστική Χορωδία & Μουσική Φρουράς (2 ψαλμωδίες)

Θεόδωρος Καψάλης (2 ψαλμωδίες)
Ιάκωβος Ναυπλιώτης (32 ψαλμωδίες)
Ιάκωβος Ναυπλιώτης & Πρίγκος (1 ψαλμωδία)

Ιωάννης Παναγιωτόπουλος (2 ψαλμωδίες)
Κώστας Θωμαϊδης (2 ψαλμωδίες)
Π. Καμαρινάκης (4 ψαλμωδίες)

Λευτέρης (1 ψαλμωδία)

Μίλτος Καζής (4 ψαλμωδίες)
Μάριος Λυμπερόπουλος (8 ψαλμωδίες)
Παιδική Χορωδία Ανακτόρων (1 ψαλμωδία)
Πέτρος (6 ψαλμωδίες)
Πέτρος & Εκκλησιαστική χορωδία (3 ψαλμωδίες)
Πέτρος Δουκάκης (2 ψαλμωδίες)
Πέτρος Μανέας (20 ψαλμωδίες)
Σεβ. Μητροπολίτης Γρεβενών Φίλιππος (2 ψαλμωδίες)
Σεραφείμ Γεροθεοδώρου (21 ψαλμωδίες)
Τ. Θεοδότου (2 ψαλμωδίες)
Χορός Αγ. Γεωργίου Καρύτση (32 ψαλμωδίες)
Χορωδία (2 ψαλμωδίες)
Χορωδία – Μαντοληνάτα (1 ψαλμωδία)
Χορωδία & μπάντα (6 ψαλμωδίες)
Χορωδία Ανδρών και μπάντα Στρατού (2 ψαλμωδίες)
Χορωδία Εθνικού Ωδείου (2 ψαλμωδίες)

Χορωδία Μητροπόλεως Αθηνών (25 ψαλμωδίες)
Χορωδία Νίκου Ρουμπάνη (2 ψαλμωδίες)
Χορωδία Σκουτάρεως (6 ψαλμωδίες)
Χορωδία Χ. Δημητρακόπουλου (4 ψαλμωδίες)
Χρήστος Βρυωνίδης (2 ψαλμωδίες)

Χρήστος Βρυωνίδης & Χορωδία Θεολογικής Σχολής (2 ψαλμωδίες)
                 Μικρά Βιογραφικά Ιεροψαλτών
…Αλέξανδρος Κατακουζηνός γεννήθηκε στην Τεργέστη το 1824 και πέθανε στην Αθήνα το 1892. υπήρξε διακεκριμένος συνθέτης, χοράρχης, μελουργός και μουσικοπαιδαγωγός

   Ιάκωβος Ναυπλιώτης γεννήθηκε στη Νάξο το 1864 και πέθανε στην Αθήνα το 1942. υπήρξε διαπρεπής «Άρχων Πρωτοψάλτης» της Μ. Εκκλησίας.

   Πέτρος Μανέας γεννήθηκε στην Κωνσταντινούπολη το 1970 και πέθανε στην Αθήνα το 1950. υπήρξε διακεκριμένος και εξαιρετικά καλλίφωνος πρωτοψάλτης-μελοποιός και μουσικοδιδάσκαλος. Έψαλλε σε διάφορες εκκλησίες της Μ. Ασίας, στον Άγιο Αχίλλειο της Λάρισας και στον Άγιο Λουκά της Αθήνας.
   Γιάννης Παναγιωτόπουλος ή Κούρος γεννήθηκε στην Τρίπολη το 1880 και πέθανε το 1975. Σπούδασε στην Σχολή Καλών  του Πολυτεχνείου καθώς και στη Σχολή Βυζαντινής Μουσικής του Ωδείου Αθηνών. Ήταν πολυσύνθετο ταλέντο, τραγουδιστής, μελετητής, λογοτέχνης, και ψάλτης στον Άγιο Βασίλειο Τριπόλεως. Υπήρξε καθηγητής στην Ιερατική Σχολή Τριπόλεως, εξέδωσε το βιβλίο «Μουσική της θρησκείας», το «Γενηθήτω το φως» και το «τροπάριο της Κασσιανής» σε βυζαντινή μουσική με κανονάρχημα, ισοκρατήματα και διάφορα σημεία εκφράσεως». Από το 1947 αρχίζει να έχει προβλήματα με την όρασή του και οδηγείται στη πλήρη τύφλωση.
   Σεραφείμ Γεροθεοδώρου γεννήθηκε στο Ματαράγκα (Ρίγανι) Αιτωλοακαρνανίας το 1888 και πέθανε το 1957. Κορυφαίος τραγουδιστής στα κλέφτικα και ψάλτης. Σπούδασε στη Νομική Σχολή Αθηνών και χρημάτισε ψάλτης στη Μητρόπολη Αθηνών, στον Όσιο Λουκά και αλλαχού. Έγινε καθηγητής βυζαντινής μουσικής στη Ζωσιμαία Παιδαγωγική Ακαδημία  στα Γιάννενα.
   Πέτρος Δουκάκης γεννήθηκε στην Καλαμάτα το 1888 και πέθανε το 1937. διαπρεπής τραγουδιστής και πρωτοψάλτης σπούδασε στο Ωδείο Αθηνών. Έψαλε σε ναούς του Πειραιώς (ως λαμπαδάριος σε Άγιο Νικόλαο, Άγιο Βασίλειο και ως πρωτοψάλτης σε Αγία Τριάδα και Άγιο Κωνσταντίνο). Το 1930 έψαλε στη Μητρόπολη Αθηνών μαζί με τους Γιάννη Παναγιωτόπουλο και Σεραφείμ Γεροθεοδώρου.
   Γεώργιος Χέλμης γεννήθηκε στο Κάϊρο το 1891 και πέθανε στην Αθήνα το1975. σπούδασε στην Εμπορική Σχολή Χάλκης. Στην αρχή ασχολήθηκε με τη βιομηχανία και το εμπόριο και από το 1919 ασχολήθηκε με το θέατρο. Το 1922 νυμφέυτηκε με τη Μαρίκα Κοτοπούλη και συνεργάσθηκε σε θεατρικές και κινηματογραφικές επιχειρήσεις. Έχει αναλάβει τρεις φορές γενικός διευθυντής την περίοδο1938-1939, το 1949 και το 1957.
   Βρυωνίδης Χρήστος ελληνοαμερικανός μουσικός. Γεννήθηκε στα Χανιά το 1891 και ήταν γιος του βαρύτονου Παρασκευά Βρυωνίδη. Ο ίδιος είχε εξαίρετο φωνή τενόρου και σπούδασε φωνητική μουσική στο Ωδείο Αθηνών. Έπαιζε κοντραμπάσο. Ανέλαβε πρωτοψάλτης και διευθυντής του Πολυφωνικού Εκκλησιαστικού Χορού του ορθοδόξου ναού του Αγίου Σπυρίδωνος της Νέας Υόρκης.
   Μίλτος Καζής έκανε καριέρα τραγουδιστή στην Αμερική (ΗΠΑ) όπου μεταξύ των άλλων τραγούδησε το «Πανώρια μου» που φωνογραφήθηκε το 1927. Δισκογράφησε 4 ψαλμωδίες.

   Βαγγέλης Σωφρονίου (1889-1923)

Γεννήθηκε στη Σμύρνη και παρακολούθησε μαθήματα στη Ευαγγελική Σχολή Σμύρνης και ταυτόχρονα σπούδασε βυζαντινή μουσική με δάσκαλο τον περίφημο μπάρμπα Θόδωρο. Στα νεανικά του χρόνια ήταν ψάλτης στην Αγία Φωτεινή της Σμύρνης. Τον  κέρδισε το σμυρναίϊκο τραγούδι χωρίς να φωνογραφήσει ψαλμωδίες.
   Κώστας Νούρος (1892-1972)

Γεννήθηκε στη Σμύρνη όπου διετέλεσε ιεροψάλτης σε ένα από τους περιώνυμους ναούς της. Εφέρετο να γίνει παπάς μετέβη στο Άγιον Όρος στη μονή του Βατοπεδίου αλλά ξαναγύρισε στη Σμύρνη όπου τον τράβηξε το τραγούδι. Δεν φωνογράφησε ψαλμωδία.
           Για τα παρακάτω δεν μπόρεσα λόγω φόρτου για την Όπερα << Ιφιγένεια Εν Αυλίδι>> Με μουσικές και τραγούδια Μ. Βαμβακάρη και Β. Τσιτσάνη, αλλά ο αρμόδιος της Λυρικής δεν είχε διάθεση να με δεχθεί, κρίμα ! Για τα 200 χρόνια μόνο!                                                                                                                          
                                Ελλήνων Χριστιανών Δεήσεις

                                Να ακολουθήσουν οι ψαλμωδίες 
